白絲行
作者：杜甫
朝代：唐

paragraphs: 繅絲須長不須白，越羅蜀錦金粟尺。
象牀玉手亂殷紅，萬草千花動凝碧。
已悲素質隨時染，裂下鳴機色相射。
美人細意熨帖平，裁縫滅盡鍼線迹。
春天衣著爲君舞，蛺蜨飛來黃鸝語。
落絮游絲亦有情，隨風照日宜輕舉。
香汗輕塵污顏色，開新合故置何許。
君不見才士汲引難，恐懼棄捐忍羈旅。